b'\n_START_ARTICLE_\nSanzoku no Musume Roonya\n_START_SECTION_\nHandling\n_START_PARAGRAPH_\nRonja, der er r\xc3\xb8verh\xc3\xb8vdingen Mattis eneste barn, vokser op blandt en r\xc3\xb8verbande i et slot i skovene et sted i Skandinavien i den tidlige middelalder. Da hun bliver gammel nok, udforsker hun skoven og oplever dets undere og farer s\xc3\xa5 som de mystiske v\xc3\xa6sener, der lever der. Hun l\xc3\xa6rer at leve i skoven gennem sin egen styrke og ved lejlighedsvis at blive reddet af hendes for\xc3\xa6ldre. Ronjas liv begynder imidlertid at \xc3\xa6ndre sig, da hun m\xc3\xb8der en dreng p\xc3\xa5 sin egen alder ved navn Birk, der viser sig at v\xc3\xa6re s\xc3\xb8n af en rivaliserende r\xc3\xb8verh\xc3\xb8vding.\n_START_SECTION_\nAnime\n_START_PARAGRAPH_\nSanzoku no Musume Roonya er produceret af Polygon Pictures i samarbejde med Studio Ghibli. Serien er p\xc3\xa5 26 afsnit, der blev vist p\xc3\xa5 Japans public service tv-station NHK fra 11. oktober 2014 til 28. marts 2015, idet man indledte med at sende de to f\xc3\xb8rste afsnit i umiddelbar forl\xc3\xa6ngelse af hinanden. Serien er lavet fuldst\xc3\xa6ndigt p\xc3\xa5 computere, og man benyttede 3D-animering til blandt andet figurerne. Introsangen Haru no sakebi (\xe6\x98\xa5\xe3\x81\xae\xe3\x81\x95\xe3\x81\x91\xe3\x81\xb3 for\xc3\xa5rsskriget) blev sunget af Aoi Teshima._NEWLINE_Animeserien, der er baseret p\xc3\xa5 Astrid Lindgrens roman Ronja R\xc3\xb8verdatter, er instrueret af Gorou Miyazaki, og det er hans f\xc3\xb8rste animeserie. Hans far, den legendariske instrukt\xc3\xb8r Hayao Miyazaki der st\xc3\xa5r bag en r\xc3\xa6kke fantasy animefilm, spurgte i sin tid om muligheden for at animere Pippi Langstr\xc3\xb8mpe men fik afslag af Astrid Lindgren. I stedet lavede han og Isao Takahatas Panda, panda! (1972\xe2\x80\x9373), der er lavet med tydelig p\xc3\xa5virkning fra Pippi Langstr\xc3\xb8mpe_NEWLINE_Ronja-serien udspiller sig ligesom Studio Ghiblis animefilm Prinsesse Mononoke (1997) i skoven blandt mennesker og overnaturlige v\xc3\xa6sener. If\xc3\xb8lge Gorou Miyazaki har serien flere vigtige temaer: "...b\xc3\xa5de en historie om en pige der vokser op, en beretning om k\xc3\xa6rlighed og udvikling mellem for\xc3\xa6ldre og barn, og en historie om venskabsb\xc3\xa5nd. Mit m\xc3\xa5l [med serien] er at skabe et v\xc3\xa6rk som alle, b\xc3\xb8rn som voksne, kan synes om."_NEWLINE_3. juni 2015 blev det annonceret, at den britisk baserede distribut\xc3\xb8r Serious Lunch havde erhvervet distributionsrettighederne til serien for hele verdenen, undtagen Japan og Skandinavien. Serious Lunch gik efterf\xc3\xb8lgende p\xc3\xa5 jagt efter engelsksprogede tv-stationer og tog serien med til folk, der m\xc3\xa5ske ville skyde penge i den, ved Annecy International Animated Film Festival, der fandt sted 15.-20. juni 2015. I oktober 2016 blev det annonceret, at Amazon.com ville vise serien som streaming p\xc3\xa5 Amazon Prime, hvilket skete fra 27. januar 2017. GKIDS vil udgive serien i USA. Der er desuden solgt licenser i Kina (UYoung Media) og Taiwan (PTS)._NEWLINE_I Astrid Lindgrens hjemland Sverige blev serien sendt p\xc3\xa5 tv-kanalen Barnkanalen fra 30. januar 2016 med originaltitlen Ronja R\xc3\xb6vardotter. Serien sendtes med svenske stemmer af blandt andet Laura Jonstoij Berg som Ronja og Leon P\xc3\xa5lsson S\xc3\xa4lling som Birk.\n_START_SECTION_\nModtagelse\n_START_PARAGRAPH_\nKritikerne var overvejende positive overfor serien. Den blev rost i anmeldelser i blandt andet The Guardian, Collider The Daily Dot, Slate, iDigitalTimes, Starburst og Mir Fantastiki. Den svenske journalist Yukiko Duke, The Onion\'s AV Club og Polygon gav dog negative anmeldelser. Serien blev rost for sin visuelle sk\xc3\xb8nhed og for at v\xc3\xa6re tro mod den oprindelige roman men blev kritiseret for at v\xc3\xa6re langsom._NEWLINE_Serien modtog en Asian Television Award for bedste 2D-animerede program i 2015 og en international Emmy Award i kategorien animation for b\xc3\xb8rn i 2016.'